SKRIFTLIG FORESPØRGSEL E-2783/99

af Alexandros Alavanos (GUE/NGL) til Kommissionen

(18. januar 2000)

Om: Byggesjusk i offentlige projekter i Grækenland

I sit svar (P-2120/98)(1) på min forespørgsel (E-2592/98)(2) om overholdelse af kvalitetsbestemmelserne i forbindelse med offentlige arbejder i Grækenland understregede Kommissionen efter at have konstateret, at den første kvartalsrapport fra ESPEL (et kvalitetskontrolråd) var kommet frem til, at de omtalte problemer var reelt eksisterende, at den afventer en hurtig udvikling i denne sag og håber, at eventuelle finansielle, disciplinære, strafferetlige eller andre følger for de ansvarlige får andre til at undlade at gentage dette i fremtiden og gør det muligt at sikre en varig forbedring af den kvalitetsmæssige situation. Den påpegede endvidere, at projektplanerne, alt efter byggesjuskets omfang, skulle udbedres af entreprenørerne, og at de dermed forbundne udgifter enten ville blive trukket fra betalingen til entreprenørerne, eller at bygningerne skulle genopføres for entreprenørernes egne midler.

Under henvisning til, at ESPEL for nylig har forelagt rapporter om 44 offentlige projekter, hvoraf det fremgår, at kun fire af disse opfylder samtlige forskrifter, bedes Kommissionen oplyse:

1. Hvad er proceduren i forbindelse med de enkelte konstaterede tilfælde af byggesjusk, som Kommissionen omtaler i sit svar?

2. Hvilke oplysninger råder Kommissionen over, hvad angår de nye tilfælde af byggesjusk? Hvilke foranstaltninger vil blive truffet?

(1) EFT C 135 af 14.5.1999, s. 16.

(2) EFT C 31 af 5.2.1999, s. 151.

Supplerende svar afgivet på Kommissionens vegne af Michel Barnier

(5. januar 2001)

I henhold til oplysninger fra de græske myndigheder gennemførte ESPEL i tiden juli 1998- april 2000 1 253 systematiske kontroller af projekter, som samfinansieres af fællesskabsfonde. Det fremgik af kontrollerne, at 52 % af projekterne er i orden eller behæftet med sekundære fejl, som vil blive udbedret af entreprenørerne (projektkategori 1); 45 % af projekterne led under store mangler, som ikke har nogen indvirkning på sikkerheden, men som medfører større vedligeholdelsesudgifter; disse supplerende udgifter skal fratrækkes betalingerne til de pågældende entreprenører (projektkategori 2); 3 % af projekterne er behæftet med så store mangler og fejl, at de ikke kan udbedres (de skal genopføres helt eller delvist af entreprenørerne for disses midler) (projektkategori 3).

I overensstemmelse med gældende procedurer har det græske økonomiministerium (MEN), der er forvaltningsmyndighed for fællesskabsstøtterammerne, tilsendt de offentlige tjenester, der forvalter de pågældende projekter, samt formændene for de respektive opfølgningsudvalg de 1 122 enkeltrapporter fra ESPEL om de projekter, der er behæftet med kvalitetsmangler, og bedt dem tage de nødvendige skridt i henhold til loven. I 198 tilfælde gav MEN projektforvaltningsmyndighederne ordre til at pålægge entreprenørerne at etablere og drive testlaboratorier på arbejdspladserne i overensstemmelse med de kontraktlige forpligtelser. I 478 tilfælde der alle hører under ovennævnte kategori 2 og 3 overdrog MEN sagerne til tilsynsmyndighederne for offentlige arbejder. Og endelig er 30 tilfælde i kategori 3 overdraget direkte til anklagemyndigheden.

Den 5. april 2000 blev de 136 instanser, der var involveret i de indklagede projekter, af tilsynsmyndighederne for offentlige arbejder opfordret til at fremlægge en rapport om, hvad de har gjort for at få entreprenørerne til at udføre de nødvendige reparationer eller iværksætte sanktioner over for dem i henhold til loven.

Ifølge de græske myndigheder er følgende foranstaltninger truffet på grundlag af rapporter og de enkelte sager: bøder; tvungne prisnedslag; ordre til at udføre reparationer, undertiden udstedt efter reklamationer over entreprenørerne; udbedringer er udført; placering af ansvar for, at testlaboratorierne på arbejdspladserne ikke fungerer; geologiske og andre basisundersøgelser er gennemført, når sådanne ikke forelå; yderligere kvalitetskontroller.

De græske myndigheder har ligeledes meddelt Kommissionen, at de stadig er i færd med at analysere rapporterne, og at disse senere vil blive offentliggjort af det fælles styringsudvalg for offentlige arbejder. Kommissionen har noteret sig, at de græske myndigheder har anmodet om kvalitetskontroller, og glæder sig over dette initiativ. Den ønsker dog at få fremskyndet opfølgningen af sagerne. Den anmoder om yderligere oplysninger om, hvordan sagerne er blevet afsluttet, dvs. hvilke sanktioner der er blevet iværksat, om de er af økonomisk, disciplinær eller anden art.

Det Europæiske Kontor mod Svig præciserer ligeledes, at det på nuværende tidspunkt ikke har modtaget nogen meddelelse fra de græske myndigheder i henhold til Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(1).

(1) EFT L 178 af 12.7.1994.